Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 825/11/2201	Dunajská Streda, 27.6.2012
EEČ : 2-16-72-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Dunajská Streda
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
Obsahom zmieru je:
a.	Peňažná suma určená na všeobecne prospešné účely: 150,00 € 
b.	Konkrétny adresát peňažnej sumy určenej na všeobecne prospešné účely: Poľovnícke združenie Vrakúň 
c.	Suma odovzdaná štátu na peňažnú pomoc obetiam trestnej činnosti: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ Dun.Streda pod spisovou značkou ORP-90/DI-DS-11.
dňa 30. októbra 2011 v čase o 18:30 hod ako vodič viedol osobné motorové vozidlo značky Škoda Fabia, evidenčného čísla XXXXX, po ceste číslo II/507 v kilometri 8,200 smerom od obce Vrakúň na obec Mliečany v okrese Dunajská Streda, kedy na rovnom úseku cesty z nezistených príčin neskoro zbadal v tom istom jazdnom pruhu pri pravom okraji cesty jazdiaceho cyklistu XXXXX, ktorý za sebou ťahal dvojkolesovú ručnú káru s nákladom, pričom došlo k nárazu vozidla s károu a následným vymrštením vpravo, kde ručná kára narazila do vedľa jazdiaceho cyklistu XXXXX, ktorý následkom nárazu dvojkolesovej ručnej káry do bicykla spadol do pravého jarku, pričom pri zrážke utrpel podľa znalecké posudku zlomeninu ihlice vľavo bez posunutia, pomliaždenie zápästia vpravo a odreniny na tele s dobou liečenia v trvaní do 4 týždňov.

Odôvodnenie: 
Uznesením povereného príslušníka Okresného riaditeľstva Policajného zboru, Okresného dopravného inšpektorátu Dunajská Streda ČVS: ORP-90/DI-DS-2011 zo dňa 03.11.2011 bolo podľa § 199 ods. 1 Tr. por. začaté trestné stíhanie a uznesením tej istej spisovej značky zo dňa 02.03.2012 bolo podľa § 206 ods. 1 Tr. por. vznesené obvinenie XXXXX za prečin ublíženia na zdraví podľa § 158 Tr. zák. na tom skutkovom základe tak, ako je to uvedené  vo výrokovej časti tohto uznesenia.

Preskúmaním príslušného spisového materiálu som zistila, že v predmetnej trestnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por., t. j. 5 rokov.

Obvinený XXXXX pred probačným a mediačným úradníkom Okresného súdu Dunajská Streda slobodne, vážne a určito vyhlásil, že spáchal skutok, za ktorý je stíhaný.

Poškodený XXXXX dňa 31.05.2012 pred uzavretím zmieru na Okresnom súde Dunajská Streda v prítomnosti probačného a mediačného úradníka XXXXX vyhlásil, od obvineného náhradu škody, ktorá mu bola spôsobená, nežiada, pretože obvinený urobil opatrenia smerujúce k nahradeniu škody príslušnou poisťovňou podľa zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov,                                                                  čím považuje svoje nároky na náhradu škody vo vzťahu k obvinenému v predmetnej veci za plne uspokojené, a zároveň vlastnoručne podpísal písomné vyhlásenie s označeným obsahom.

Obvinený dňa 31.05.2012 zložil na účet Krajskej prokuratúry Trnava celkovú sumu vo výške 300,- eur, z ktorých 50 %, t. j. 150,- eur, je určených na všeobecne prospešné účely, a to Poľovníckemu združeniu Vrakúň a 50 %, t. j. 150,- eur, je určených štátu na peňažnú pomoc obetiam trestnej činnosti. 

Označenú sumu možno považovať za primeranú závažnosti spáchaného trestného činu.

Obvinený a poškodený s týmto spôsobom vybavenia veci vyslovili súhlas.

Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený:
a) vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestný činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu,

a vzhľadom na povahu, závažnosť spáchaného činu, na mieru, akou bol trestným činom dotknutý verejný záujem, na osobu obvineného a jeho osobné a majetkové pomery považuje takýto spôsob rozhodnutia  za dostačujúci.

Podľa § 224 ods. 1 Tr. por. peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

Podľa § 224 ods. 2 Tr. por. z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.

Vzhľadom na povahu a závažnosť spáchaného trestného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery, som dospela k záveru, boli splnené všetky zákonné podmienky na postup podľa  § 220 a nasl. Trestného poriadku, a že takýto spôsob rozhodnutia je dostačujúci. 

Vzhľadom na všetky vyššie uvedené skutočnosti som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú je možné podať  do 3 dní od  jeho  doručenia  cestou  podpísanej  prokuratúry na Krajskú  prokuratúru v Trnave. Sťažnosť má odkladný účinok.

Mgr. Barbora Hubertová
prokurátorka